Nevjerojatna prijevara dogodila se u gradu Đakovu. Ondje je pročelnik za financije nasjeo na lažni e-mail te uplatio 50.000 eura prevarantima.

Naime, pročelnik za financije je 9. srpnja dobio mail u kojem gradonačelnik Mario Mandarić od njega traži da izvrši hitnu uplatu na bankovni račun naveden u mailu, pišu 24 sata.

Pročelnik je s računa Grada prebacio novac na navedeni račun gotovo odmah i transakcija je provedena.

– Naš je službenik doveden u zabludu na način da je na temelju lažnog maila isplatio iznos koji ne možemo točno navesti zbog istrage. Utvrdili smo nedvojbenu pogrešku službenika koji je realizirao isplatu, a da prethodno nije obavio nužne provjere. Grad Đakovo oštećen je za taj iznos. Sve smo odmah prijavili policiji i državnom odvjetništvu te nam je rečeno da rade izvide i istražne radnje na međunarodnoj razini – ispričao je gradonačelnik Mandarić.

U mailu je kao svrha uplate, bila navedena “pružena usluga Gradu Đakovu” i uz to napisano ime John Smith te inozemni bankovni račun koji je, kako je naknadno utvrđeno, s područja Velike Britanije.

Prijevaru su uočili navečer i odmah su alarmirali policiju i banku da se stopira transakcija, no bilo je kasno jer je novac bio već prebačen.